የኦሊምፒዝምን መርህለሳምንት ሳይሆን ለዓመት ማከበር ይገባል
አዲስ አበባ፡- ወንድማማችነት፣ አብሮነት፣ ፍቅር ሰላምና ክብር የሚሰብከውን የኦሊምፒዝም መርህን ለሳምንት ሳይሆን ለዓመት ማከበር እንደሚገባ የባህልና ቱሪዝም ሚኒስትሯ ዶክተር ሂሩት ካሳው አስታወቁ። በአዲስ አበባ ከተማ ለአንድ ሳምንት በተለያዩ ዝግጅቶች ሲካሄድ የቆየው ዓመታዊው የኦሊምፒክ ሳምንት ከትናንት በስቲያ በካፒታል ሆቴል በተካሄደው የማጠቃለያ ውይይት ፍፃሜውን አግኝቷል። የኢትዮጵያ ኦሊምፒክ ኮሚቴ፣ ከአዲስ አበባ ከተማ አስተዳደር ስፖርት ኮሚሽን ጋር በመተባበር የተዘጋጀው የኦሊምፒክ ሳምንት «ኦሊምፒዝም ለሰው ልጆች ክብር፣ ሰላምና አንድነት» በሚል መሪ ቃል ከሰኔ 30 ጀምሮ ሲከበር ቆይቷል። በማጠቃለያ መድረኩ ላይ የባህልና ቱሪዝም ሚኒስትሯ ዶክተር ሂሩት ካሳው፤ «ወንድማማችነትን፣ አብሮነት፣ ፍቅር፣ ሰላምና ክብርን የሚሰብከው የኦሊምፒክ ሳምንት በተለይ በአሁኑ ወቅት ለኢትዮጵያ ሕዝቦች በመድኃኒትነት ለአንድ ሳምንት ሳይሆን ለዓመት መታዝዝ አለበት» ብለዋል። መድረኩ የኦሊምፒዝምን መርህ ይበልጥ ለማስረፅ የአስተሳሰብና እና የባህሪ ለውጥ ለማምጣት ወሳኝ መሆኑን አስገንዝበዋል። የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ በበኩላቸው፤ የኦሊምፒዝም ፅንሰ ሃሳብ ከሁሉም ዘንድ እንዲሰርፅ የሚመለከታቸው አካላት ይበልጥ መስራት እንዳለባቸው አስታውቀዋል። የዘንድሮው የኦሊምፒክ ሳምንት በሀገሪቱ በሁሉም ክልሎችና ከተማ አስተዳደሮች በተለያዩ ስድስት ሁነቶች ማለትም በእግር ኳስ፣ አትሌቲክስ፣ሲምፖዚየም፣ኮንሰርት፣ችግኝ ተከላና በኦሊምፒክ አባልነት ምዝገባ መከበሩን አብራርተዋል። የአዲስ አበባ ስፖርት ኮሚሽን ኮሚሽነር አቶ ዮናስ አረጋይ በበኩላቸው፤ የመቻቻልና አብሮ የመኖር የብዝሃነት ተምሳሌት የሆነችው አዲስ አበባ የኦሊምፒክን መርህ ለማስተላለፍ ጥሩ ማሳያ መሆኗን ጠቁመው፤ በመዲናዋ የተካሄደው የኦሎምፒክ ሳምንትም የታለመለትን ዓላማ በማሳካት ረገድ ስኬታማ እንደነበር አስታውቀዋል። በዚህ ፕሮግራም ሚኒስትሮች፣ አንጋፋ አትሌቶች፣ የተለያዩ ሀገራት ዲፕሎማቶችና አምባሳደሮች፣ የተለያዩ ከፍተኛ የመንግሥት የሥራ ኃላፊዎችና ሠራተኞች፣ ጥሪ የተደረገላቸው እንግዶች ተገኝተዋል፡፡ በሥነሥርዓቱ ላይ ከኦሊምፒክ ፅንሰ ሃሳብ ጋር የተገናኙ ጽሑፎች ለታዳሚ የቀረቡ ሲሆን፤ ለመርሃ ግብሩ ስኬታማነት የተሻለ ተግባር ለፈፀሙ አካላትም የምስጋና ሽልማት ተበርክቶላቸዋል።አዲስ ዘመን  ሐምሌ 9/2011 